Драговищица (река)
Драговищица е река в Сърбия, Пчински окръг, общини Сурдулица и Босилеград и Западна България, област Кюстендил, община Кюстендил, десен приток на река Струма. Дължината ѝ е 70 км, от които 24,5 км на територията на България. Отводнява части от планините Кървав камък, Милевска, Изворска, Чудинска, Земенска, Дукат, Доганица, Мусул и Варденик.

Географска характеристика

Извор, течение, устие 
Река Драговищица се образува от сливането на Божицка река (лява съставяща) и Любатска река (дясна съставяща) на 753 м н.в., на 700 м западно от град Босилеград, Сърбия. За начало се приема по-дългата, но по-маловодна Божичка река. Тя извира под името Кулуница от северната част на планината Кървав камък, на 1671 м н.в., на 800 м северозападно от граничния връх Било (1737 м), най-високата точка на планината. До навлизането си в България реката протича в дълбока, на места проломна долина с няколко малки долинни разширения в южна посока, а след Лисинския язовир – на югоизток. След съединяването на двете реки западно от Босилеград вече същинската Драговищица продължава на югоизток като сравнително голяма река. При сръбското село Рибарци и устието на Бранковичка река (десен приток) Драговищица навлиза в българска територия и завива на изток. В началото протича в тясна, на места каньоновидна долина през нископланински и слабо залесен район. След село Долно Уйно реката завива на югоизток, а при село Горановци навлиза в северната част на Кюстендилската котловина. След село Драговищица до устието си коритото ѝ е коригирано с водозащитни диги. Влива се отдясно в река Струма на 485 м н.в., на 700 м западно от село Шипочано.

Водосборен басейн, притоци 
Водосборният басейн на реката е с площ от 867 нп2, което представлява 5,01% от водосборния басейн на река Струма, като по-голямата част от водосбора е на сръбска територия. Границите на водосборния басейн са следните:
 на юг – с водосборния басейн на река Соволянска Бистрица, десен приток на Струма;
 на югозапад – с водосборния басейн на река Вардар, вливаща се в Егейско море;
 на запад и северозапад – с водосборния басейн на река Морава, десен приток на Дунав;
 на изток и североизток – с водосборния басейн на Треклянска река, десен приток на Струма.

Основни притоци: → ляв приток, ← десен приток
 ← Мутница (в Сърбия)
 → Видна (в Сърбия)
 ← Топли дол (в Сърбия)
 ← Лисина река (в Сърбия, влива се в Лисинския язовир)
 ← Любатска река (в Сърбия, най-голям приток)
 → Сушица (в Сърбия)
 ← Бранковичка река (в Сърбия)
 → Дъждевица
 ← Ломничка река
 → Уйненитица
 ← Големи дол

Хидроложки показатели 
Река Драговищица е с преобладаващо дъждовно снежно подхранване, като максимумът е пре месец април, а минимумът – август. Среден годишен отток: при село Горановци – 6,4 m3/s; в устието – 8,9 m3/s

Селища 

По течението на реката в Сърбия и България са разположени общо 10 населени места, в т.ч. 1 град и 9 села.

Населени места в Сърбия:
 Пчински окръг
 Община Сурдулица – Божица;
 Община Босилеград – Долна Лисина, Босилеград, Радичевци, Млекоминци, Рибарци;
Населени места в България:
 Област Кюстендил
 Община Кюстендил – Долно Уйно, Горановци, Драговищица, Стенско.

Стопанско значение 
В Кюстендилската котловина през летния, сух сезон водите на реката се използват за напояване. На около 5 км нагоре от Боселеград по течението на реката е изграден Лисинския язовир, водите на който се използват за водоснабдяване на Босилеград.

По долината на реката преминава участък от 18,3 км от село Драговищица до ГКПП „Олтоманци“ от третокласен път № 601 от Държавната пътна мрежа Кюстендил – Драговищица – ГКПП „Олтоманци“:

В Сърбия по долината на реката преминава асфалтирано шосе от ГКПП „Рибарци“ през Босилеград до село Божица, а от там вече извън долината на Драговищица – за Сурдулица.

Вижте също 
 Списък на реките в България
 Списък на реките в България по водосборни басейни
 Списък на реките в България по дължина

Топографска карта

Източници 

 
 

Реки в Сърбия
Западни покрайнини
Реки в България
Реки в област Кюстендил
Притоци на Струма